Цуьнан коьрта 1алашо яра къона чкъор ийманехь кхетош – кхиор, нохчийн къонахийн дахаран масалш т1ехь а, вайн къоман ламастийн буха т1ехь бераш 1амор а. Шайн хаарш гайта кхуза баьхкинера Гуьмсера а, Гуьмсен к1оштан шина юьртара школийн а дешархой. Уьш бара: Гуьмсера №1 йолчу юккъерчу школан а,Гуьмсера № 3 йолчу гимназера а, Гуьмсера № 12 йолчу школера а, Кьедин-Юьртара №1 йолчу школера а, Гезлойн-Эвлара №2 йолчу школера а уьссалг1ачуй, уьтталг1ачуй классийн дешархой. Къовсаме хьовса а, дакъалаца а баьхкинера хьеший: Александров Илья Александрович – Гуьмсен к1оштан куьйгалхочун г1оьнча, Гуьмсен к1оштан оьздангаллин урхаллин куьйгалхо – Бабишев Руслан, Гуьмсен к1оштан «Гумс» газетан коьрта редактор – Борхаджиев Хожбауди. Къовсаман жам1аш дан хаьржина лараме тергамхой бара: Нохчийн Республикан культуран хьакъволу белхахо, хьакъволу хьехархо – Асхабов 1абдул-1азиз, Нохчийн Республикан культуран хьакъволу белхахо – Лечиев Адам, Гуьмсера Оьздангалла кхиоран Кхерчан белхахо – Магомадова Зина, оццу Кхерчан белхахо – Экаева Зараъ а. Къовсамна юкъадилла дезаш нохчийн г1иллакхех, къонахаллех суртх1оттор дара. Сцени т1е кхайкхира Гуьмсера № 12 йолчу школера баьхкина дешархой, ламастийн бух т1ехь шаьш кечдинарг гайта. Массо а декъашхоша, шайн рог1ехь сцени т1е а бовлуш, шаьш х1иттийна суьрташ гайтира. Ч1ог1а чулацаме а, мехала а дара уьш.